En middelsstor, nokså bred, fint hårete, brungul trebukk. Antennene er tynne, litt over halvparten så lange som kroppen, noe sagtakket i spissen. De blir gradvis mørkere mot spissen. Hodet har en tydelig "snute" og litt utstående fasettøyne. Pronotum er nærmest klokkeformet sett ovenfra, gjerne med en svart midtflekk. Dekkvingene er brede, bredden nokså jevn, med et litt mørkere midtparti og lysere sider. Beina er middels lange, lårene litt klubbeformede. Arten ligner ikke noe særlig på andre trebukker i gruppen Rhinotragini.